‘โต้ง’นั่งคุมเองกองทุน5หมื่นล. ไม่สนข้อทักท้วง
&#8220;โต้ง&#8221; เสนอตัวเองคุมกองทุนประกัน 5 หมื่นล้าน
6 ก.พ. 2555

“โต้ง” เสนอตัวเองคุมกองทุนประกัน 5 หมื่นล้าน
แหล่งข่าวคลังเปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง จะเสนอรายชื่อประธานและกรรมการกองทุนประกันภัยพิบัติ 5 หมื่นล้านบาท ให้คณะรัฐมนตรี (ครม.) เห็นชอบในสัปดาห์นี้ โดยในส่วนของประธานกรรมการกองทุนฯ นั้น นายกิตติรัตน์จะนั่งในตำแหน่งนี้เอง และมีการแต่งตั้งกรรมการผู้ทรงคุณวุฒิอีก 4 คน แต่ยังไม่สามารถเปิดเผยรายชื่อได้
สำหรับการตั้งประธานและกรรมการกองทุนฯ ในสัปดาห์ที่ผ่านมา ฝ่ายค้านได้อภิปรายให้ความเห็นในการออก พ.ร.ก.กองทุนประกันภัยพิบัติ ว่า ไม่มีการกำหนดคุณสมบัติและลักษณะต้องห้ามของการเข้ามาเป็นกรรมการ ทำให้วิตกว่าจะถูกฝ่ายการเมืองเข้าควบคุมการบริหารกองทุนฯ และอาจมีผลประโยชน์ทับซ้อน
นอกจากนี้ การจัดตั้งกองทุนฯ ก็ยังมีความเห็นที่ขัดแย้งระหว่าง นายกิตติรัตน์ ที่ยืนยันว่ากองทุนประกันภัยพิบัติจะมีขนาด 5 หมื่นล้านบาท ขณะที่นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ต้องการให้ขยายกองทุนเป็น 1 แสนล้านบาท เพื่อเรียกความเชื่อมั่นกับนักลงทุนและบริษัทประกัน
ขณะที่การกำหนดเบี้ยประกันและการรับประกันความเสี่ยงก็ยังไม่สามารถตกลงกับบริษัทประกันภัยได้ว่าจะเป็นอย่างไร โดยบริษัทประกันไม่เห็นด้วยที่ต้องใส่เงิน 1% ของขนาดกองทุนฯ เพื่อแบ่งรับความเสี่ยง ซึ่งหากหาข้อยุติไม่ได้ ทางบริษัทประกันก็จะไม่รับประกันภัยน้ำท่วมเพื่อตัดความเสี่ยงออกไป